สัญญาบอนด์แผ่วรอผู้ดูแลซื้อขาย
บอนด์ฟิวเจอร์สซื้อขายแผ่วตามคาด รอมาร์เก็ตเมกเกอร์เข้าหนุน หากยังไม่เวิร์ก เตรียมหาแคมเปญอื่นเสริม
21 ส.ค. 2554

บอนด์ฟิวเจอร์สซื้อขายแผ่วตามคาด รอมาร์เก็ตเมกเกอร์เข้าหนุน หากยังไม่เวิร์ก เตรียมหาแคมเปญอื่นเสริม
สัญญาซื้อขายล่วงหน้าอ้างอิงพันธบัตรรัฐบาล (บอนด์ฟิว เจอร์ส) ได้เปิดให้ซื้อขายวันแรกตั้งแต่วันที่ 18 ต.ค.ที่ผ่านมา ปรากฏว่าปริมาณการซื้อขายน้อยมาก ตลอด 5 วันทำการมีการซื้อขายเพียง 16 สัญญา เป็นการลงทุนในบอนด์ฟิวเจอร์สสัญญาสิ้นสุดเดือน มี.ค. 2554 ทั้งหมด ขณะนี้มีสัญญาคงค้างจำนวน 12 สัญญา ขณะที่สัญญาสิ้นสุดเดือน ธ.ค. 2554 ไม่มีการซื้อขาย
นายธนวัฒน์ พานิชเกษม ประธานชมรมผู้ประกอบธุรกิจสัญญาซื้อขายล่วงหน้า (เอฟไอคลับ) เปิดเผยว่า ขณะนี้การซื้อขายในบอนด์ฟิวเจอร์สอาจไม่ได้มาก โดยรอการเพิ่มจำนวนของผู้ดูแลสภาพคล่อง (มาร์เก็ตเมกเกอร์) ซึ่งอาจต้องใช้ระยะเวลา เพราะสถาบันการเงินผู้ที่แสดงความสนใจจะเป็นมาร์เก็ตเมกเกอร์ มีขั้นตอนในการขออนุมัติจากคณะกรรมการภายในของสถาบันการเงินนั้นๆ 
ภายหลังการมีมาร์เก็ตเมกเกอร์ คงจะมีการพิจารณาถึงสภาพคล่องอีกครั้งหากยังไม่มากพออาจจะต้องหามาตรการอื่นมาเสริม
น.ส.ธีรนุช ธรรมภิมุขวัฒนา ผู้อำนวยการฝ่ายลงทุนตราสารหนี้ กองทุนบำเหน็จบำนาญข้าราชการ (กบข.) กล่าวว่า กบข.สนับสนุนให้บอนด์ฟิวเจอร์สเกิด พยายามเข้าไปทำธุรกรรม แต่ปริมาณการซื้อขายไม่ได้มากถือเป็นเรื่องปกติของสินค้าใหม่ ระยะแรกการซื้อขายอาจไม่ได้มาก เพราะส่วนต่างระหว่าง (สเปรด) ซื้อและขายไม่ได้กว้าง 
อย่างไรก็ตาม มุมมองของ กบข.ต่อดอกเบี้ยขณะนี้คาดว่าจะทรงตัว ภายหลังคณะกรรมการนโยบายการเงิน (กนง.) คงอัตราดอกเบี้ยไว้ในการประชุม เมื่อวันที่ 20 ต.ค.ที่ผ่านมา  “กบข.ได้เข้าไปลงทุนทั้งซื้อ (ลอง) และขาย (ชอร์ต) ในบอนด์ฟิวเจอร์ส แต่เน้นไปทางด้านลองมากกว่า” น.ส.ธีรนุช กล่าว